ग्वालियर/दतिया. ढाई साल से लापता विवाहित बेटी की तलाश में पुलिस से गुहार लगाकर जब एक पिता हार गया तो उसने खुद फांसी लगाकर जान दे दी, लेकिन इससे पहले घर, स्कूल आैर मंदिर की दीवारों पर लिखी इबारत के तौर पर खुला सुसाइड नोट भी छोड़ा। इसमें लिखा- मेरी बेटी के साथ क्या किया गया। वह मार दी गई या मर गई पुलिस बताए....न्याय के लिए संघर्ष में जान जाए तो जाए - राजेंद्र।
गोराघाट थाना क्षेत्र के ग्राम डोंगरपुर में रहने वाले 66 साल के राजेन्द्र शुक्ला ने दीवारों पर इस तरह की इबारत लिखने के बाद आत्महत्या कर ली। वह ढाई साल से लापता विवाहित पुत्री कविता की तलाश की मांग पुलिस से कर रहे थे। इसके लिए उन्होंने पांच महीने पहले पूरे एक महीने तक धरना भी दिया था, जिसे पुलिस अफसरों ने बेटी का जल्द से जल्द सुराग लगाने का आश्वासन देकर खत्म कराया था।
इसके बाद वे 23 जनवरी को फिर धरना देने बैठ गए। दस फरवरी को उन्होंने अन्न का त्याग किया आैर आठ दिन पहले जल भी छोड़ दिया। इस बीच पुलिस सिर्फ कविता को ढूंढ़ने का आश्वासन देती रही। विडंबना यह है कि पुजारी पिता के जान देने के बाद एसडीओपी एसएस परमार ने कहा-राजेंद्र मानसिक रूप से विक्षिप्त हो गया था।
बाजार जाने की कहकर गई थी कविता, फिर वापस ही नहीं आई
डोंगरपुर माता मंदिर के पुजारी राजेन्द्र शुक्ला ने 8 साल पहले बेटी कविता की शादी ग्वालियर शिंदे की छावनी में रहने वाले कुलदीप दुबे के साथ की थी। शादी के कुछ साल बाद ही कुलदीप व कविता का तलाक हो गया। इसके बाद शुक्ला ने कविता की दूसरी शादी ग्राम उपरांय निवासी ब्रह्मानंद दीक्षित के साथ कर दी।
एक साल तक कविता ब्रह्मानंद के साथ रही। अगस्त 2014 में ब्रह्मानंद व कविता दतिया आए। यहां किला चौक से कविता अपने पति ब्रह्मानंद से यह कह कर बाजार की ओर चली गई कि वह कुछ कपड़े खरीदने जा रही है। इसके बाद कविता कभी वापस नहीं आई।
दीवार पर बयां किया दर्द, दो सुसाइड नोट लिखकर दी जान
राजेंद्र शुक्ला ने तीन स्थानों पर सुसाइड नोट लिखा। गांव में घर के साथ मंदिर की दीवारों पर, एक कमरे की टेबल पर व एक अपनी जेब में रखा। जिस पर उन्होंने न्याय के लिए संघर्ष में जान देने की बात लिखी।
पहले अन्न त्याग दिया फिर जल
ग्रामीणों के अनुसार 10 फरवरी को उन्होंने अन्न त्याग कर दिया। 8 दिन पहले उन्होंने जल भी त्याग दिया था। गुरुवार को रात वह मंदिर पर पूजा अर्चना के बाद घर चले गए। शुक्रवार की सुबह उनकी पत्नी पुतरो बाई दूध लाने के लिए उन्हें जगाने पहुंचीं, तो वे कमरे में फांसी पर झूल रहे थे।
hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva